CELEX: 32012R0726
Language: sk
Date: 2012-08-06 00:00:00
Title: Vykonávacie nariadenie Komisie (EÚ) č. 726/2012 zo 6. augusta 2012 o zatriedení určitého tovaru do kombinovanej nomenklatúry

10.8.2012   
            
            
               SK
            
            
               Úradný vestník Európskej únie
            
            
               L 213/3
            
         VYKONÁVACIE NARIADENIE KOMISIE (EÚ) č. 726/2012
   zo 6. augusta 2012
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. augusta 2012
      
         
            Za Komisiu v mene predsedu
         
         Antonio TAJANI
         
            podpredseda
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Elektronický prístroj (tzv. diaľková výťahová monitorovacia jednotka) v kryte s rozmermi približne 28 × 22 × 9 cm na zabudovanie do výťahovej šachty.
                  Tento prístroj, ktorý prijíma informácie z rozličných externých snímačov, sa používa na monitorovanie prevádzky výťahu a zisťovanie akýchkoľvek porúch, napr. pri rozbiehaní alebo zastavovaní výťahu, otváraní a zatváraní dverí, pri vyrovnávaní, v trakčnom motore, brzde, osvetlení kabíny. Prijaté informácie prístroj overuje a spracúva a modemom ich prenáša do centra údržby.
                  Po predvedení a zabudovaní modemu do prístroja, môže prístroj poskytovať obojsmernú hlasovú komunikáciu medzi kabínou výťahu a strediskom údržby, a to prostredníctvom mikrofónu a reproduktoru, ktoré sú nainštalované v kabíne.
               
               
                  9031 90 85
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 2b) k 90. kapitole a znením číselných znakov KN 9031, 9031 90 a 9031 90 85.
                  Keďže prístroj neobsahuje modem ani iné komunikačné zariadenie, jeho zatriedenie do položky 8517 ako prístroja na komunikáciu v drôtovej sieti je vylúčené.
                  Keďže prístroj nevydáva žiadne zvukové ani vizuálne signály, jeho zatriedenie do položky 8531 ako elektrického akustického alebo vizuálneho signalizačného prístroja je vylúčené.
                  Prístroj monitoruje a kontroluje fungovanie výťahu a spracúva prijímané údaje. Snímače, ktoré generujú signály na spracovanie, nie sú zabudované v prístroji. Samotný prístroj tieto signály nezobrazuje. Z týchto dôvodov sa prístroj považuje za časť a súčasť kontrolného nástroja. Jeho zatriedenie do položky 9031 ako nekompletného prístroja je následne vylúčené.
                  Prístroj sa preto zatriedi pod číselný znak KN 9031 90 85 ako časť a súčasť kontrolných nástrojov, prístrojov, zariadení a strojov, inde nešpecifikovaných ani nezahrnutých v kapitole 90.